
RAPORT  COMUN

asupra 
proiectului de Lege pentru modificarea lit.e) a art.16 din Legea nr.44/1994 privind veteranii de război, precum şi unele drepturi ale invalizilor şi văduvelor de război, republicată

şi 
a propunerii legislative pentru modificarea art.16 lit.e) din Legea nr.44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate cu dezbaterea pe fond a proiectului de Lege pentru modificarea lit.e) a art.16 din Legea nr.44/1994 privind veteranii de război, precum şi unele drepturi ale invalizilor şi văduvelor de război, republicată (PLx 497/2008) şi a propunerii legislative pentru modificarea art.16 lit.e) din Legea nr.44/1994 privind veteranii de război, precum şi unele drepturi ale invalizilor şi văduvelor de război (Plx 617/2008), transmise comisiilor cu adresele nr. Plx 497 din 8 septembrie 2008, respectiv Plx 617 din 8 octombrie 2008.
La întocmirea prezentului raport, în conformitate cu prevederile art.67 alin.(3), art.68 alin.(1) şi art.97 din Regulamentul Camerei Deputaţilor, Comisiile au avut în vedere: 

· avizele favorabile al Consiliului Legislativ (nr.383/26.03.2008 şi 505/29.04.2008)

· avizele Comisiei juridice, de disciplină şi imunităţi (nr.31/808/23.09.2008 şi 31/976/27.01.2009)

· avizele negative ale Comisiei pentru apărare, ordine publică şi siguranţă naţională (nr.32/607/23.09.2008 şi 32/681/04.02.2009)

· avizul negativ al Comisiei pentru egalitatea de şanse pentru femei şi bărbaţi (nr.37/30/02.02.2009)

· punctele de vedere negative ale Guvernului (nr.983/22.04.2008,  1825/06.08.2008, nr.91/552/DRP/10.02.2009 şi nr.91/DRP/20.02.2009).


Proiectul de lege (PLx 497/2008) are ca obiect de reglementare modificarea lit.e) a art.16 din Legea nr.44/1994, republicată, cu modificările şi completările ulterioare, în sensul scutirii beneficiarilor legii de la plata impozitelor şi taxelor locale, precum şi de plata impozitului corespunzător pentru terenurile extravilane în suprafaţă de până la 5 ha.

Propunerea legislativă (Plx 617/2008) are ca obiect de reglementare modificarea lit.e) a art.16 din Legea nr.44/1994, republicată, cu modificările şi completările ulterioare, în sensul ca, pe lângă drepturile referitoare la scutirea de la plata impozitelor şi taxelor locale, veteranii şi văduvele nerecăsătorite ale acestora să beneficieze şi de scutirea de la plata impozitului pe veniturile realizate din pensii, indiferent de cuantumul acestora.

Comisiile propun Plenului Camerei Deputaţilor respingerea celor două proiecte de acte normative din următoarele considerente:
· soluţia propusă prin proiectul cu nr.PLx 497/2008 conduce la diminuarea veniturilor bugetelor locale şi instituie o normă discriminatorie între beneficiarii legii întrucât ar urma să fie scutiţi de plata impozitului numai veteranii ce deţin în proprietate doar terenuri extravilane, fiind excluşi cei ce deţin terenuri intravilane.

· iniţiatorii nu au identificat sursele de acoperire a diminuării veniturilor sau a majorării cheltuielilor bugetare pentru care s-au aprobat bugetele locale, aşa cum prevede art.14 alin.(5) din Legea nr.273/2006 privind finanţele publice locale, cu modificările şi completările ulterioare.
· acordarea de facilităţi fiscale, preconizate prin proiectul cu nr.Plx 617/2008, în funcţie de alte criterii decât cel al dimensiunii venitului ar conduce la un tratament fiscal privilegiat atât în raport cu celelalte persoane fizice ce obţin venituri din pensii, cât şi în raport cu beneficiarii altor legi cu caracter reparatoriu.

Atât proiectul de lege cât şi propunerea legislativă fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege şi propunerea legislativă în şedinţe separate. 

La şedinţa Comisiei pentru muncă şi protecţie socială din data de 25 februarie 2009 au fost prezenţi 18 deputaţi din totalul de 19 membri, iar la şedinţa Comisiei pentru buget, finanţe şi bănci din data de 3 februarie 2009 au fost prezenţi 31 deputaţi din totalul de 31 membri ai acesteia.

Raportul comisiilor de respingere a celor două iniţiative legislative a fost adoptat cu 49 de voturi pentru şi o abţinere.
La dezbaterea celor două proiecte de acte normative în cadrul Comisiei pentru muncă şi protecţie socială au participat, în conformitate cu prevederile art.55 din Regulamentul Camerei Deputaţilor:

· d-l Marin Pătuleanu – consilier, Ministerul Administraţiei şi Internelor

· d-l lt.col. Paul Nenciu – consilier juridic, Ministerul Apărării Naţionale

· d-na Georgeta Jugănaru – director, Ministerul Muncii, Familiei şi Protecţiei Sociale 
· d-l Ion Gogoescu – şef serviciu, Ministerul Finanţelor Publice.
La dezbaterea celor două proiecte de acte normative în cadrul Comisiei pentru buget, finanţe şi bănci a participat, în conformitate cu prevederile art.55 din Regulamentul Camerei Deputaţilor, d-l Gheorghe Marinescu, şef serviciu în cadrul Ministerului Finanţelor Publice.
Proiectul de lege (PLx 497/2008) a fost adoptat de Senat în şedinţa din 25 iunie 2008.
Propunerea legislativă (Plx 617/2008) a fost respinsă de Senat în şedinţa din 30 septembrie 2008.
Pentru ambele iniţiative legislative Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

